ועדת הכספים, כנסת 15, פרוטוקול מספר 313, 2001-10-29 10:00

יעקב ליצמן: בוקר טוב.

יעקב ליצמן: אני מתכבד לפתוח את ישיבת הוועדה.

יעקב ליצמן: חבר הכנסת שוחט, בבקשה.

אברהם-בייגה שוחט: לפני כמה ימים פנה אליי מר גדליה גל שכפי שידוע לכם משמש כיושב ראש החברה להגנת הטבע בעניין פניה שמונחת כאן.

אברהם-בייגה שוחט: אני בדקתי את העניין הבוקר והסתבר לי שהוא צודק.

אברהם-בייגה שוחט: מונחת כאן פנייה להעברת 27 מיליון שקל לחברה להגנת הטבע.

אברהם-בייגה שוחט: כידוע בגלל הנסיבות יש ירידה במספר הביקורים והטיולים ולכן החברה במצב קשה.

אברהם-בייגה שוחט: היא מתוקצבת באופן חלקי על ידי תקציב המדינה.

אברהם-בייגה שוחט: גדליה אמר לי שלפי האינפורמציה שבידם, ואני לא אכנס לסיבה שמאחורי זה שהיא עוד יותר חמורה, ומי שיבדוק זאת בהזדמנות יבדוק זאת, שכאילו השר לאיכות הסביבה הביע התנגדות בפניך, אדוני היושב ראש, לקיים דיון בעניין.

ישראל כץ: אני דרשתי דיון.

אברהם-בייגה שוחט: אין בעיה שיהיה דיון.

אברהם-בייגה שוחט: דיון יכול להתקיים, יש כאן העברה.

אברהם-בייגה שוחט: העניין הזה נסחב יותר מידיי זמן.

אברהם-בייגה שוחט: נאמר לי שביום חמישי הקרוב תהיה ישיבה בעניין.

אברהם-בייגה שוחט: בכל אופן אני שואל אותך, למה הבקשה של גוף כזה שהוא כל כך חשוב צריכה לשכב כאן כל כך הרבה זמן עד אשר מתקיים דיון?

אברהם-בייגה שוחט: האם נכונה השמועה שהדבר נובע מהתנגדותו של השר לאיכות הסביבה שחושב שזה צריך להיות במשרדו?

אברהם-בייגה שוחט: אם הוא חושב שזה צריך להיות במשרדו אז יש ראש ממשלה ויש ממשלה ויש שר אוצר והם צריכים להחליט בעניין.

אברהם-בייגה שוחט: אני לא חושב שאנחנו עוסקים במבנה הממשלה.

אברהם-בייגה שוחט: אני לא חושב שאנחנו נקבע איפה יהיה תחום כזה או אחר.

אברהם-בייגה שוחט: בוודאי לא נקבע את זה דרך זה שנמנע מהם כספים על פי פנייה של שר כזה או אחר.

אברהם-בייגה שוחט: נגיעתו הפורמלית של השר לאיכות הסביבה בחברה להגנת הטבע היא בדיוק כנגיעתו של שר הדתות.

אברהם-בייגה שוחט: יש לי פנייה נוספת בנושא אחר.

אברהם-בייגה שוחט: אני ראיתי שבלוח החדש שפורסם יש ביום ראשון ישיבה על הכנסות המדינה.

אברהם-בייגה שוחט: אני לא יודע מה יהיה סדר היום ביום שני.

אברהם-בייגה שוחט: אני קבעתי סיור בכביש חוצה ישראל ביום ראשון וקבעתי סיור ב"מקורות" ביום חמישי ובגלל שחשבתי ששר האוצר יופיע כאן ביטלתי אותו.

אברהם-בייגה שוחט: הכל השתבש בלוח הזמנים.

אברהם-בייגה שוחט: אני שואל, האם אפשר לקבוע כי הדיון בהכנסות המדינה יהיה ביום שני, ביום שבו יש מליאת הכנסת?

יעקב ליצמן: אפשר לקיים את הדיון הזה ביום חמישי.

יעקב ליצמן: שר האוצר ביטל את הופעתו ביום חמישי.

יעקב ליצמן: באשר לפנייתך הראשונה, חבר הכנסת שוחט, אני רוצה לעדכן אותך ולספר לך את השתלשלות העניינים.

יעקב ליצמן: בדיון בוועדה בענייני המשרד לאיכות הסביבה הביע השר לאיכות הסביבה מר צחי הנגבי באופן נחרץ את דעתו נגד זה שהם עצמאיים ועל כך שהם לא כפופים למשרד לאיכות הסביבה.

יעקב ליצמן: לדעתו, לא יכול להיות שהתקציב שלהם הוא יותר גדול מכל התקציב שלו.

יעקב ליצמן: הוא חושב שהוא צריך להיות ממונה על זה.

יעקב ליצמן: אני עיכבתי את זה ואני אמרתי לו שאני רוצה לשמוע את דעתו של שר האוצר בעניין הזה.

יעקב ליצמן: אחר כך קיבלתי ממנו מכתב על כך שהוא סיכם את זה גם על דעת שר האוצר, ועד כמה שזכור לי מופיע במכתב כאילו גם שר האוצר הסכים לזה שהתחום הזה צריך להיות אצלו.

יעקב ליצמן: חבר הכנסת ישראל כ"ץ שלח לי מכתב בו הוא מבקש לקיים דיון בנושא הזה.

יעקב ליצמן: חבר הכנסת אבו וילן פנה אליי בבקשה לשחרר את זה.

יעקב ליצמן: דרך אגב, השר בעיקרון הביע את הסכמתו להופיע ולדון על זה.

יעקב ליצמן: הוא לבד ביקש לקיים את הדיון הזה.

יעקב ליצמן: מזה שבועיים אני מנסה לקבוע זמן לדיון הזה.

אברהם-בייגה שוחט: למה זה שייך לשחרור הכסף?

יעקב ליצמן: במשך שבועיים ניסינו להגיע להסכמה על התאריך שבו הוא יופיע כאן.

יעקב ליצמן: לשנינו היו בעיות עם זה.

יעקב ליצמן: עד כמה שזכור לי, יש מכתב ממנו על כך שהוא דיבר עם שר האוצר.

יעקב ליצמן: אני מוכן להעביר לך את המכתב.

יעקב ליצמן: אני אבקש ממר קרשנר להעביר לך אותו.

יעקב ליצמן: זה לא מכתב סודי.

יעקב ליצמן: נדמה לי כי אני הראתי את המכתב הזה לחבר הכנסת אבו וילן.

יעקב ליצמן: בעזרת השם אנחנו נקיים דיון ביום חמישי ובו נחליט מה שנחליט.

אברהם-בייגה שוחט: בסדר, אבל למה צריך בינתיים לעכב את הכסף?

ישראל כץ: זה מופיע במשרד לאיכות הסביבה בספר התקציב.

אברהם-בייגה שוחט: לא.

אברהם-בייגה שוחט: זה מופיע ברשויות פיקוח.

אברהם-בייגה שוחט: רשויות פיקוח הן רשויות עצמאיות שלא כפופות למשרד ממשלתי.

ישראל כץ: האם אין זיקה?

ישראל כץ: מי ממנה שם את המנכ"ל?

אברהם-בייגה שוחט: זה דבר אחר.

אברהם-בייגה שוחט: זה מופיע בתקציב נפרד.

יעקב ליצמן: בייגה, אנחנו נדון בכל ההיבטים האלה בדיון שיתקיים ביום חמישי הזה.

יעקב ליצמן: אני מוכרח לומר לך כי בהיותי חבר ועדת כספים אף פעם לא התקיים דיון על רשות שמורות הטבע.

יעקב ליצמן: מהיום עד יום חמישי יש עוד שלושה ימים וזה לא כל כך נורא.

יעקב ליצמן: אגב, אני מנסה כבר שבועיים ימים לתאם תאריך לדיון הזה.

יעקב ליצמן: היו בעיות אצלנו ואצלם.

אברהם-בייגה שוחט: תנסה לעשות דיון בהכנסות המדינה ביום חמישי או ביום שני, אם אפשר.

יעקב ליצמן: אני אשתדל.

יעקב ליצמן: הצעת חוק מס הכנסה (תיאומים בשל אינפלציה) (תיקון מס' 14).

יעקב ליצמן: אנחנו עוברים לסדר היום.

יעקב ליצמן: אנחנו דנים בהצעת חוק מס הכנסה (תיאומים בשל אינפלציה) (תיקון מס' 14).

יעקב ליצמן: בבקשה.

עו"ד טלי דולן: סעיף 32(ב) לחוק התיאומים של אינפלציה, הסעיף הקיים, קובע ששר האוצר באישור ועדת הכספים של הכנסת רשאי לקבוע בצו תוך שלושה חודשים מיום תחילת שנת מס פלונית, כלומר, עד 31 במרץ של אותה שנת מס, כי הוראות חוק האינפלציה לא יחולו לגבי אותה שנת מס.

עו"ד טלי דולן: זאת אומרת, לקבוע עד 31 במרץ 2002, נניח, כי הוראות חוק האינפלציה לא יחולו בשנת המס 2002.

עו"ד טלי דולן: אנחנו מבקשים לגבי שנות מס שהאינפלציה בהן תהיה נמוכה במיוחד, לאפשר לשר האוצר לקבוע קביעה כאומר גם במהלך שנת המס, כלומר, לאחר 31 במרץ של אותה שנה, ובלבד שמדובר בשנות מס שהאינפלציה בהן תהיה עד 3%.

עו"ד טלי דולן: אנחנו רוצים לאפשר לשר האוצר לעשות הצהרת כוונות.

עו"ד טלי דולן: כלומר, להצהיר במהלך שנת המס:

עו"ד טלי דולן: דעו לכם שאם האינפלציה בשנה זו תהיה פחותה מ-3%, אני כבר אומר לכם כי הוראות החוק לא יחולו.

עו"ד טלי דולן: את הקביעה עצמה שהוראות החוק לא יחולו צריך שר האוצר לפרסם עד 30 במרץ של שנת המס העוקבת.

עו"ד טלי דולן: כלומר בדוגמא שלנו, עד 30 במרץ 2003.

עו"ד טלי דולן: נמצאות לפניי הערותיה של סמדר אלחנני שמופנות אליכם.

עו"ד טלי דולן: אני הבנתי ממנה שהיא לא תוכל להשתתף בישיבה.

עו"ד טלי דולן: אני הייתי רוצה לענות לכל אחת מההערות שסמדר מעלה פה.

עו"ד טלי דולן: סמדר כותבת פה שלא ברור האם סעיף (ב1) בא במקום סעיף (ב).

אנה שניידר: זו הערה משפטית שיש עליה תשובה.

אנה שניידר: זהו סעיף חדש.

עו"ד טלי דולן: נכון.

עו"ד טלי דולן: זה לא במקום, אלא זו הוראה חדשה.

עו"ד טלי דולן: בהערה השנייה שלה כותבת סמדר כי התיקון המוצע לחוק נוקט לשון עתיד, "שיעור עליית המדד בה לא יעלה" – אי אפשר לקבוע בחוק החלטות על סמך תחזית אינפלציה שגם במקרה הטוב איננה בטוחה.

עו"ד טלי דולן: אני לא קובעת החלטות.

עו"ד טלי דולן: אני רק אומרת שאם המדד יהיה פחות מ-3%, אז אני אומר לכם כי הוראות החוק לא יחולו.

עו"ד טלי דולן: ההערה השלישית שלה היא: "במקרה של "כאילו אפס אחוז אינפלציה" – יש להבהיר כיצד יועברו סכומים משנה לשנה, כאשר יוחלט להפעיל את חוק בשנה העוקבת.

עו"ד טלי דולן: אנחנו כותבים: "ואת התיאומים הנדרשים בשל קביעה כאמור", ולכן תהיה תשובה כמובן לתיאומים שייעשו במקרה הזה.

עו"ד טלי דולן: ההערה האחרונה של סמדר אומרת כך: "התיקון לחוק הקובע שהקביעה תהיה תוך שלושה חודשים לאחר תום שנת המס יוצרת את המצב העובדתי הנכון.

עו"ד טלי דולן: כלומר, הקביעה שאפשר להתלות את החוק תהיה רק לאחר שהתברר סופית, לאחר מעשה, ולא על סמך תחזיות, מה הוא שיעור האינפלציה לאותה שנת מס.

עו"ד טלי דולן: " הקביעה אמנם תהיה סופית, אלא שכבר במהלך שנת המס הקיימת אני אומרת: דעו לכם שתבוא קביעה סופית אם שיעור עליית המדד במהלך שנת המס השוטפת יפחת מ-3%.

עו"ד טלי דולן: אני חושבת שמה שאנחנו עושים הוא מטיב.

עו"ד טלי דולן: אני לא אומרת פה: דעו לכם כי עד 30 במרץ לשנת המס העוקבת אני יכולה לומר אם האינפלציה הייתה פחות מ-3% הוראות החוק לא יחולו, אלא אני כבר נותנת הצהרת כוונות.

עו"ד טלי דולן: בדרך כלל, במהלך שנת המס יודעים להגיד אם האינפלציה תעלה או לא תעלה על 3%, אבל אני כבר אומרת הצהרת כוונות.

עו"ד טלי דולן: במהלך השנה השוטפת אם האינפלציה תהיה פחותה מ-3% אני ב-30 במרס של השנה העוקבת אקבע שהוראות החוק לא יחולו.

אנה שניידר: אתמול נפגשתי עם רואה החשבון ישראל שטראוס והועלתה על ידי לשכת רואי חשבון בקשה לשקול לקצר את התקופה של אי הוודאות.

אנה שניידר: כלומר, שהקביעה הסופית של שר האוצר תהיה עד 31 בינואר, למשל, ולא להמתין עד 31 למרץ, משום שכבר ב-15 בינואר ממילא יודעים את מדד דצמבר וכבר יודעים את שיעור האינפלציה לכל השנה.

אנה שניידר: אני לא חושבת שזו איזשהי דרישה בלתי סבירה.

אנה שניידר: אולי תשקלו להסכים לכך.

אנה שניידר: מעבר לכך, הייתי רוצה לשאול למה 30 במרץ ולא 31 במרץ?

עו"ד טלי דולן: את צודקת.

עו"ד טלי דולן: זה 31 במרץ.

עו"ד טלי דולן: זו טעות.

גד סואן: החברות הציבוריות צריכות להגיש את הדוחות שלהם עד ה-31 למרץ.

גד סואן: החברות מכינות את כל הדוחות וכבר הכל נעשה עד ה-31 למרץ, יום הקביעה של שר האוצר.

גד סואן: לכן אנחנו מבקשים ובגלל זה טרחנו לבוא עד לירושלים שזה יהיה עד ה-31 לינואר.

יעקב ליצמן: האם אפשר למצוא איזה תאריך פשרה בין שני התאריכים האלה?

יעקב ליצמן: לדעתם, היות וזה שבועיים מפרסום המדד אז יכול להיות שזה מקשה קצת.

עו"ד טלי דולן: זה יהיה 28 בפברואר.

גד סואן: אדוני היושב ראש, זה קצת מאוחר.

גד סואן: אולי אפשר לקבוע את ה-15 בפברואר.

עו"ד טלי דולן: זה עד, אנחנו ננסה שזה יהיה קודם.

יעקב ליצמן: גד, אני מציע שאנחנו נקבל את התאריך של ה-28 בפברואר כתאריך פשרה.

גד סואן: אולי אפשר לקבוע את ה-16 בפברואר.

יעקב ליצמן: לא.

יעקב ליצמן: אנחנו קובעים את ה-28 בפברואר.

אנה שניידר: חברי הכנסת מוחמד ברכה, עיסאם מחו'ל ותמר גוז'נסקי מציעים 2% במקום 3%.

יעקב ליצמן: האם הם יכולים להציע הצעה כאשר הם לא נמצאים.

אנה שניידר: הם הגישו את זה בכתב.

אנה שניידר: בדרך כלל, בוועדת הכספים לא מקפידים כל כך.

יעקב ליצמן: נציגי האוצר, מה דעתכם על כך?

עו"ד טלי דולן: אנחנו לא מסכימים.

אנה שניידר: זה יישאר כהסתייגות.

יעקב ליצמן: אנחנו בוועדה דוחים את זה.

יעקב ליצמן: מי בעד הצעת חוק מס הכנסה (תיאומים בשל אינפלציה) (תיקון מס' 14)?

יעקב ליצמן: ה צ ב ע ה בעד – 2 נגד-אין נמנע-אין אנחנו מאשרים זאת עם התיקון של התאריך ל-28 בפברואר.

יעקב ליצמן: הצעת חוק לתיקון פקודת מס הכנסה (תיקון מס' 130), התשס"ב-2001.

יעקב ליצמן: אנחנו עוברים לדון הצעת חוק לתיקון פקודת מס הכנסה (מס' 130).

יעקב ליצמן: בבקשה.

עו"ד יעל ייטב: התיקון שאנחנו מציעים פה הוא תיקון טכני שנעשה בעקבות תיקון התקנות הדולריות בחודש מאי 2000.

עו"ד יעל ייטב: בחודש מאי 2000 תיקנו פרצה שהייתה קיימת בתקנות הדולריות שיצרה חוסר התאמה לגבי מיסוי ניירות ערך בין ההסדר הקבוע בחוק התיאומים לבין ההסדר הקבוע בתקנות הדולריות, פרצה וחוסר התאמה שגרמה לבריחת מס גדולה.

עו"ד יעל ייטב: התיקון שנעשה, כמובן באישור ועדת הכספים של הכנסת, נכנס לתחולה בראשון לראשון 2000, ובמקביל אנחנו התחלנו בהליך חקיקה של החקיקה הראשית שהוא חקיקת השלמה והתאמה.

עו"ד יעל ייטב: כדי להסדיר את כל הנושא היה צורך לתקן גם את פקודת מס הכנסה, גם את חוק התיאומים וגם את התקנות הדולריות.

עו"ד יעל ייטב: חקיקת משנה מעצם טיבה הרבה יותר מהירה והחקיקה הראשית עכשיו מגיעה.

עו"ד יעל ייטב: למעשה, מדובר פה בתיקון לשלושה סעיפים.

עו"ד יעל ייטב: תיקון מס' 101 לפקודה הוא סעיף שעוסק במכירה רעיונית במועד רישום מניות המסחר בבורסה וזאת כדי להבחין בין התקופה הפטורה ממס לתקופה החייבת במס.

עו"ד יעל ייטב: בסעיף הזה כתובה הוראה לגבי מי שחל עליו חוק התיאומים כדי למנוע כפל מס בין מיסוי לפי חוק התיאומים לבין מיסוי לפי סעיף 101.

עו"ד יעל ייטב: כדי למנוע כפל מס לגבי התקנות הדולריות מוצע פה לקבוע את אותה הוראה, לתקן את סעיף 101(ג) על מנת שכל מי שהיו לו מניות עם התחולה של הראשון לראשון 2000, דהיינו, 31 בדצמבר 1999, מי שבאותה עת חלו עליו הוראות תקנות הדולריות במקום חוק התיאומים, גם הוא לא יסבול מכך, גם עליו לא יוטל מיסוי כפול.

עו"ד יעל ייטב: זו חקיקה מטיבה.

עו"ד יעל ייטב: תיקון נוסף שאנחנו מבקשים לבצע אותו הוא תיקון לסעיף 6(ח) ו-6(ט) לחוק מס הכנסה תיאומים בשל אינפלציה.

עו"ד יעל ייטב: למעשה, מטרתו של התיקון הזה הוא ליצור מעבר חלק בין מי שחלות עליו הוראות חוק התיאומים ומי שמבקש לעבור לתקנות הדולריות, ולהיפך.

עו"ד יעל ייטב: חוק התיאומים קובע שמי שיוצא מתחולת חוק התיאומים זו מכירה רעיונית, הוא חייב במס, כי בדרך כלל הוא יוצא למשטר מס פטור, לפטור ממס.

עו"ד יעל ייטב: כנ"ל אם הוא נכנס לחוק התיאומים.

עו"ד יעל ייטב: הוא נכנס לחוק התיאומים ולא רוצים למסות אותו על התקופה הפטורה ולכן קובעים לו מחיר מקורי חדש.

עו"ד יעל ייטב: למעשה, כאשר אנחנו משווים את המצב של התקנות הדולריות לחוק התיאומים אנחנו רואים שהוא עובר ממשטר חייב למשטר חייב, לא ממשטר חייב לפטור או ממשטר פטור לחייב.

עו"ד יעל ייטב: לכן, אין מקום לאותה מכירה רעיונית.

עו"ד יעל ייטב: אנחנו אומרים כי במעבר מחוק התיאומים לתקנות הדולריות או במעבר מהתקנות הדולריות לחוק התיאומים, לא נראה בזה מכירה רעיונית.

עו"ד יעל ייטב: ניצור הוראת רצף ונמסה אותו רק במימוש עצמו של נייר הערך על כל התקופה, גם על התקופה שחל עליו חוק התיאומים וגם על התקופה שחלו עליו התקנות הדולריות.

עו"ד יעל ייטב: דרך אגב, בשעתו לשכת רואי חשבון הפנתה את תשומת ליבנו משום שהם ראו שעשוי להיווצר פה מיסוי כפול.

עו"ד יעל ייטב: נשאלת השאלה לגבי הוראת התחילה כי למעשה אנחנו בפער זמן גדול בין הראשון לראשון 2000, לבין המועד שאנחנו מציעים כאן.

עו"ד יעל ייטב: יכולות להיות כמה אפשרויות מבחינת הוראת התחילה.

עו"ד יעל ייטב: קודם כל, אני חושבת שאין מחלוקת לגבי תיקון סעיף 101 שהוא סעיף מקל ולכן לא צריכה להיות שום בעיה בקביעת התחילה כפי שקבענו אותה פה בהצעת החוק.

עו"ד יעל ייטב: נשאלות כמה שאלות לגבי תיקונים סעיף 6(ח) וסעיף 6(ט).

עו"ד יעל ייטב: אנחנו סברנו שיש להחיל גם את סעיף 6(ח) וגם את סעיף 6(ט) מהראשון לראשון 2000 כדי לא ליצור חור שלא ברור לגביו מה קורה.

עו"ד יעל ייטב: חלק מהאנשים ימוסו פעמיים, כי יחולו עליהם גם חוק התיאומים וגם תקנות הדולריות.

עו"ד יעל ייטב: לא נוצר הרצף.

עו"ד יעל ייטב: אנחנו לא מתחילים את זה מהראשון לראשון 2000.

עו"ד יעל ייטב: בנוסף לכך, יש מקום אחד שבו עלול לזלוג לנו מס כי הוא הכי בעייתי.

שרון גלעד: הבעייתיות היא לא בתיקון לחוק.

שרון גלעד: הבעיה היא ברטרואקטיביות, ממתי יחול החוק?

שרון גלעד: התחילה שרוצים לקבוע היא הראשון לראשון 2000.

שרון גלעד: זה לא נמצא עכשיו בהצעת החוק כפי שהיא.

שרון גלעד: אנחנו מדברים על סעיף 6(ט).

יעקב ליצמן: מה מאלץ אתכם לחזור לשנת 2000?

עו"ד יעל ייטב: אני אתן דוגמא.

עו"ד יעל ייטב: נניח ואדם עבר מחוק התיאומים לתקנות הדולריות, מפני שעדיין לא תיקנו את חוק התיאומים הוא ימוסה גם במעבר לחוק התיאומים, יראו בזה מכירה רעיונית, ולאחר מכן כאשר הוא ימכור לפי התקנות הדולריות הוא ישלם מס גם על התקופה שהוא שילם כבר לגביה מס.

שרון גלעד: זה סעיף 6(ח) וזה נראה סביר לעשות את זה רטרואקטיבי כי זו בעצם הטבה.

עו"ד יעל ייטב: עכשיו אני אסביר איפה הבעיה.

עו"ד יעל ייטב: במעבר מהתקנות הדולריות לחוק התיאומים נקבע מחיר מקורי חדש.

עו"ד יעל ייטב: אם אדם החזיק את ניירות הערך לפי התקנות הדולריות עשר שנים והיו לו רווחים נפלאים והוא עובר עכשיו לחוק התיאומים, הוא מקבל מחיר חדש של הכניסה לחוק התיאומים.

עו"ד יעל ייטב: דהיינו, כל רווח שצמח לו בעשר השנים שחלפו לא ימוסה.

עו"ד יעל ייטב: לכן, אנחנו חשבנו שלשם השלמת התמונה מן הראוי לקבוע שהמחיר המקורי לגביו יהיה ראשון לראשון 2000.

עו"ד יעל ייטב: זה המחיר המקורי של רכישת נייר הערך והתחולה תהיה מהראשון לראשון 2000.

יעקב ליצמן: מה הבעיה בלעשות את זה רטרואקטיבית וגם שלא יהיה כפל מס?

עו"ד יעל ייטב: אני אציע הצעה.

עו"ד יעל ייטב: אם אדם באמת מכר כבר את ניירות הערך לשנת 2000 אז אני לא אחיל עליו רטרואקטיבית.

עו"ד יעל ייטב: זה יפגע בו.

עו"ד יעל ייטב: אבל אם הוא עדיין לא מכר - -

יעקב ליצמן: תסבירי לי למה זה מפריע לכם?

יעקב ליצמן: האם מדובר בכל כך הרבה כסף?

עו"ד יעל ייטב: זה עשוי להיות הרבה כסף.

יעקב ליצמן: בכמה כסף מדובר?

עו"ד יעל ייטב: אני לא יודעת לאמוד את זה כי זה תכנוני מס.

עו"ד יעל ייטב: אנחנו נראה את זה רק במימוש.

עו"ד טלי דולן: אני מוכנה להתייעץ בקשר לנושא הזה.

יעקב ליצמן: אולי נעשה הפסקה של חצי שעה שבמהלכה תתייעצו ותתנו לנו תשובה.

עו"ד יעל ייטב: אתה מציע שלגבי ההחמרה נחיל את זה רק מתחילת שנת 2001.

יעקב ליצמן: כן.

יעקב ליצמן: אני מחדש את הישיבה.

עו"ד טלי דולן: קיבלנו את הצעת יושב ראש הוועדה על כך שאנחנו עושים הבחנה בין תחילתו של סעיף 6 לחוק התיאומים שמדבר על יציאה מחוק האינפלציה, כאן אנחנו נותנים הטבה ולכן אנחנו נקבע אותה החל מ-1 בינואר 2000, לבין תחילתו של סעיף 6(ט) לחוק התיאומים שמדבר על כניסה לחוק האינפלציה, ולכן אנחנו נקבע את התחילה רק מ-1 בינואר 2001.

עו"ד טלי דולן: כלומר, אין לנו למעשה רטרואקטיביות כי אנחנו עדיין בתוך אותה שנת מס לפי פרשנות היועץ המשפטי לממשלה.

עו"ד טלי דולן: יש פה את הנוסח בכתב ידה של אנה ואני מוכנה לקרוא אותו לפרוטוקול.

עו"ד טלי דולן: אם כן אנחנו מוסיפים את סעיף 3 להצעת החוק תיקון פקודת מס הכנסה (מס' 130) שיידבר על תחילה ותחולה.

עו"ד טלי דולן: סעיף קטן (א), אמנם יש לנו built in בתוך סעיף 1, מדובר על תחילה מ-1 בינואר 2000, אבל למען הבהירות, על פי הצעתה של נציגת היועץ המשפטי לממשלה ובהסכמתה של אנה, אנחנו מציעים לכתוב כי תחולתו של סעיף 1 לגבי מניות שנרשמו למסחר ביום כ"ג בטבת התש"ס (1 בינואר 2000) או לאחריו.

עו"ד טלי דולן: (ב) תחילתו של סעיף 6(ח) לחוק התיאומים, כנוסחו בסעיף 2(1) ביום כ"ג בטבת התש"ס (1 בינואר 2000).

עו"ד טלי דולן: (ג) תחילתו של סעיף 6(ט) לחוק התיאומים כנוסחו בסעיף 2(2) ביום ו' בטבת התשס"א (1 בינואר 2001).

יעקב ליצמן: אנחנו כנראה נצביע עכשיו פה אחד על התיקון הזה.

יעקב ליצמן: מי בעד אישור הצעת חוק לתיקון פקודת מס הכנסה (מס' 130), התשס"ב-2001?

יעקב ליצמן: ה צ ב ע ה אושר פה אחד.

יעקב ליצמן: אין מתנגדים.

עו"ד יעל ייטב: תודה רבה לך.

עו"ד טלי דולן: תודה רבה.

עו"ד טלי דולן: תקנות הנמלים-תיקון תעריפי עגינה במעגן הדיג בקישון

יעקב ליצמן: אנחנו עוברים לתיקון תקנות הנמלים-תיקון תעריפי עגינה במעגן הדיג בקישון.

יעקב ליצמן: נציג האוצר, בבקשה.

אמיר שביט: אדוני יושב ראש הוועדה, אני קודם כל מתנצל על כך שלא השתתפתי בדיון הקודם בוועדה בנושא הזה.

אמיר שביט: אני הבנתי שעלה כאן העניין של תחולת התקנות.

אמיר שביט: אני גם הבנתי שמשרד התחבורה הציע שהן יחולו בשנת 2003.

אמיר שביט: בלשון עדינה אני יכול לומר כי אנחנו לא ממש אוהבים את העניין הזה, כי הכספים כבר הושקעו וההוצאות כבר הוצאו.

אמיר שביט: יש גם הוצאות שוטפות של הטיפול במעגנה החדשה שכבר קיימת וחלק מהספינות כבר שוכנות ועוגנות שם.

אמיר שביט: עם זאת, בעקבות ההצעה של משרד התחבורה אני מוכן, בתיאום עם הרשות, לומר כי בראשון לראשון 2003 התקנות האלה ייכנסו לתוקפן, וכך נסיים את העניין.

יעקב ליצמן: למעשה זו הצעתה של הגברת פאני אקסל.

אמיר שביט: נכון.

יעקב ליצמן: אני רואה כי שוב אנחנו נצביע על התקנות האלה פה אחד.

יעקב ליצמן: מי בעד אישור תקנות הנמלים-תיקון תעריפי עגינה במעגן הדיג בקישון?

יעקב ליצמן: ה צ ב ע ה התקנות אושרו פה אחד.

יעקב ליצמן: תודה רבה, הישיבה נעולה.